Rakečanska cyrkej

Rakečanska cyrkej je ewangelski cyrkwinski twar w hornjołužiskich Rakecach.

Cyrkej steji wosrjedź wsy mjez torhošćom a młynskej hrjebju na zapadźe a Hłownej dróhu (B96) na wuchodźe. Wokoło cyrkwje nadeńdźe so stary Rakečanski kěrchow z wjacorymi serbskimi narownymi kamjenjemi a pomnikom za woporow Druheje swětoweje wójny. Nowy kěrchow leži we wuchodnej połojcy wsy. Fara steji zady młynskeje hrjebje do směra na torhošću.

Hač do wotchada fararja Lazarja do Wojerec w lěće 1989 skutkowachu w Rakečanskej wosadźe stajnje serbskorěčni duchowni.

Wot lěta 2022 słuša Rakečanska wosada zhromadnje z Njeswačidłom, Minakałom, Chwaćicami a Klukšom k wulkowosadźe Hornjołužiska hola a haty.

 Twarjenje 
Jedna so wo 31 metrow dołhu baroknu žurlowu cyrkej z gotiskimi powostankami, kotraž je so wot 1682 do 1690 twariła. Wobmjetany twar ma sedłowu třěchu a na zapadnym boku 45 metrow wysoku cyrkwinsku wěžu na kwadratiskim podrysu. Zwonowy poschod we wěži je wosomróžkaty.

 Stawizny 
Prěnja drjewjana cyrkwička natwari so na tutym městnje wokoło lěta 1200 a steješe wot 1213 pod arcydiakonatom Budyskeho tachantstwa, kotrež so w tutym lěće załoži. Po wulkich wohnjach lětow 1429 (Husitojo) a w Třicećilětnej wójnje 1633 bu cyrkej zaso z drjewa twarjena, doniž so w lěće 1682 twarske dźěła za dźensniši barokny twar njezahajichu. 

W katolskim času měješe cyrkej dwaj wołtarjej, a to za našu lubu knjeni a za swjatu Marju Madlenu.

 Wobrazy 

 Wosada 
Do Rakečanskeje ewangelskeje wosady słušeja nimo wosadneje wsy tež wokolne wjeski předewšěm na sewjeru a sewjerowuchodźe: Hermanecy, Jitk (wot 1872), Kamjenej, Komorow, Niža Wjes (wot 1874), Stróža, Šćeńca, Trupin a Wysoka. Hermanecy, Šćeńca, Stróža a Wysoka wostawachu tež po Wienskim kongresu 1815 dźěl Rakečanskeje wosady, byrnjež nětko do Pruskeje słušeli.

 Fararjo 
Z fararjom w Rakečanskej wosadźe běchu mjez druhim:

 doba  mjeno  ródna wjes  žiwjenske daty  přispomnjenja 1633–1645  Gregorius Neander      1757–1776  Bohuměr Leska  Rakecy  1725–1796  po tym pućowacy prědar w Pólskej 1777–1820  Jan Pomhajbóh Młynk (Müller)  Póckowy  1743–1820  do toho w Budyšinku 1820–1858  Jan Křesćan Koernig  Krobnica  1791–1858  do toho tule pomocny prědar 1862–1902  Julius Herman Gólč  Dubo  1831–1906  do toho wučer w Budyšinje 1902–1916  Jan Gólč  Rakecy  1864–1916  syn předchadnika 1917–1924  Korla Božidar Křižan  Hodźij  1886–1924  do toho w Hućinje 1926–1938  Julius Riota  Drježdźany  1901–2000  čłon „Němskich křesćanow“ a NSDAP 1966–1989  Jan Lazar      syn Bukečanskeho fararja Lazara 1991–2017  Andreas Kecke      2018–   Robert Malink  Kamjenica  

 Žórło 
  (wobšěrne wopisanje)

 Wotkazaj 

 Webstrona Rakečanskeje wosady
 Wopisanje Rakečanskeje wosady w Statistice Łužiskich Serbow Arnošta Muki (digitalizat)

Kategorija:Rakecy
Kategorija:Ewangelsko-lutherski cyrkwinski twar
Rakecy
Kategorija:Kulturny pomnik w Budyskim wokrjesu